จับตาปัจจัยตปท. SET พรุ่งนี้เสี่ยงโดนแรงขายต่อ
บล.เคจีไอ (ประเทศไทย) มองแนวโน้มการลงทุนในวันพรุ่งนี้ (27 มี.ค.) ยังต้องติดตามทางสหรัฐฯ ขณะที่ตลาดหุ้นทั่วโลกปรับตัวขึ้นสูงแล้ว เวลานี้จึงเป็นลักษณะของการหาประเด็นเพื่อขายออกมามากกว่า พร้อมให้แนวรับ 1,480 จุด ส่วนแนวต้าน 1,500-1,520 จุด
26 มี.ค. 2558

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยถึงตลาดหุ้นไทยในช่วงใกล้ปิดตลาด (26 มี.ค.) ปรับตัวลงมากว่า 10 จุด จนหลุดระดับ 1,500 จุด ทำให้เกิด Panic sell ตามมา ทั้งหุ้นบิ๊กแคปและหุ้นขนาดกลาง ประกอบกับหุ้น ADVANC ก็ขึ้นเครื่องหมาย XD ในวันนี้ด้วยจึงเป็นแรงกดดันให้กับตลาดฯ อีกทั้งยังกังวลเรื่องเศรษฐกิจในสหรัฐฯ และการเจรจาหนี้ของกรีซยังไม่ได้มีข้อสรุปออกมา
แนวโน้มการลงทุนในวันพรุ่งนี้ (27 มี.ค.) ยังต้องติดตามทางสหรัฐฯในคืนนี้ที่จะมีการแถลงของประธานธนาคารกลางสหรัฐ (FED) สาขาเซนต์หลุยส์ แต่เชื่อว่าไม่น่ามีเรื่องอัตราดอกเบี้ย เนื่องจากช่วงหลังตัวเลขเศรษฐกิจของสหรัฐออกมาไม่ค่อยดีนัก อีกทั้งตลาดหุ้นทั่วโลกปรับตัวขึ้นสูงแล้ว เวลานี้จึงเป็นลักษณะของการหาประเด็นเพื่อขายออกมามากกว่า พร้อมให้แนวรับ 1,480 จุด ส่วนแนวต้าน 1,500-1,520 จุด